Reverendis in Christo dominis et amicis O., priori, et sociis in ordine Cluniacensi, frater J., humilis supprior, totusque conventus ecclesie Caritatensis, salutem et cum debita reverentia sincerissime dilectionis affectum. Vestre sinceritatis prudentiam credimus non latere, quod reverendus in Christo pater, dominus Stephanus, Cluniacensis abbas, virum venerabilem et honestum dominum Landricum videlicet, quondam priorem Donziaci, nunc de novo nobis tradidit in priorem. Verumtamen, sicut postmodum intelleximus, datum est nobis intelligi, quod ad electionem sive postulationem nostram nobis eum tradidit domnus abbas. Sed, ne aliquid nobis veritati contrarium inputetur, significamus vobis, quod nec ipsum nec alium elegimus aut postulavimus, sive etiam nominavimus ea intentione, quod propter hoc teneretur donnus abbas aliquem nobis preficere in priorem nisi quem expedire videret, secundum formam sententie a domino Innocentio papa IIIº promulgate, contra quam nichil unquam voluimus aut volumus attemptare. Data in die Sancti Michaelis, anno Domini Mº CCº XXXº tercio.